Hele 132.506 passagerer rejste til og fra Aalborg Lufthavn i oktober 2013. I forhold til oktober 2012, hvor der fløj 122.006, er der tale om en stigning på 8,6 procent. Et kig ni måneder tilbage på trafikgrupperne udenrigs- og chartertrafikken afslører tocifrede vækstrater, hvilket er ganske imponerende i et marked, hvor der er masser af tilbud til de rejsende. Udenrigstrafikken stiger hele 25,3 procent i oktober 2013, i det 30.410 rejste ud og hjem fra Aalborg Lufthavn mod 24.278 i oktober 2012. Chartertrafikken følger trop og er steget med 15,8 procent, i det 14.578 passagerer rejste til og fra Aalborg Lufthavn i oktober 2013 mod 12.587 rejsende i oktober 2012. - Vi glæder os over den flotte vækst vi allerede har set i 2013, og især glæder vi os over, at vores tætte samarbejdspartnere i form af flyselskaberne og rejsearrangørerne, vælger at tilbyde mere trafik og nye rejsemål ud af Aalborg Lufthavn, siger Søren Svendsen Indenrigstrafikken viser fin fremgang på 2,8 procent i forhold til samme måned sidste år. I oktober 2013 rejste der således 87.518 til og fra Aalborg Lufthavn, mens der i oktober 2012 rejste 85.141.

Referat:
Det går bare en vej for Aalborg Lufthavn, og det er op. For 9. måned i træk oplever Aalborg Lufthavn tocifrede vækstrater på udenrigs- og chartermarkedet.